DECIZIA COMISIEI
din 14 decembrie 2009
de modificare a Deciziei 2009/177/CE în ceea ce privește programele de eradicare și statutul indemn de anumite boli ale animalelor de acvacultură al anumitor state membre, zone și compartimente
[notificată cu numărul C(2009) 9888]
(Text cu relevanță pentru SEE)
(2009/975/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 44 alineatul (2) primul paragraf și articolul 49 alineatul (1),
întrucât:
(1)
Decizia 2009/177/CE a Comisiei din 31 octombrie 2008 de punere în aplicare a Directivei 2006/88/CE a Consiliului în ceea ce privește programele de supraveghere și eradicare și statutul indemn de boală al statelor membre, al zonelor sau al compartimentelor (2) stabilește formulare tip care trebuie prezentate de statele membre în vederea aprobării programelor de eradicare în temeiul Directivei 2006/88/CE și a prezentării documentelor pentru aprobarea statutului „indemn de boală” în temeiul directivei în cauză.
(2)
Partea B a anexei I la Decizia 2009/177/CE stabilește liste cuprinzând state membre, zone și compartimente care fac obiectul programelor de eradicare autorizate în conformitate cu Directiva 2006/88/CE. Partea C a anexei respective stabilește liste cuprinzând state membre, zone și compartimente declarate indemne de boală în conformitate cu directiva în cauză.
(3)
Danemarca a înaintat Comisiei un program multianual privind eradicarea septicemiei hemoragice virale (SHV) în temeiul Deciziei 90/424/CEE a Consiliului din 26 iunie 1990 privind anumite cheltuieli în domeniul veterinar (3) pentru perioada 1 ianuarie 2009-31 decembrie 2013. Programul respectiv a fost autorizat prin Decizia 2008/897/CE a Comisiei din 28 noiembrie 2008 de aprobare a programelor anuale și multianuale de eradicare, combatere și monitorizare a anumitor boli ale animalelor și zoonoze, prezentate de statele membre pentru 2009 și următorii ani, precum și a contribuției financiare a Comunității la aceste programe (4). Programul în cauză respectă cerințele privind aprobarea stabilite de Decizia 2009/177/CE și, prin urmare, ar trebui să fie aprobat în conformitate cu articolul 44 alineatul (2) din Directiva 2006/88/CE. În consecință, zonele vizate de programul respectiv ar trebui să fie incluse în partea B a listei stabilite în anexa I la decizia în cauză.
(4)
Articolul 12 din Decizia 2009/177/CE prevede o derogare de la Directiva 2006/88/CE conform căreia, în anumite condiții, statele membre nu trebuie să înainteze spre aprobare programe de eradicare care au fost aprobate în scopul obținerii statutului de zonă autorizată în ceea ce privește SHV în conformitate cu Decizia 2003/634/CE a Comisiei din 28 august 2003 de aprobare a programelor destinate obținerii statutului de zone autorizate sau de exploatații de creștere autorizate situate în zone neautorizate în ceea ce privește boli ale peștilor precum septicemia hemoragică virală (SHV) și necroza hematopoietică infecțioasă (NHI) (5).
(5)
Decizia 2003/634/CE a aprobat un program înaintat de Finlanda în scopul obținerii statutului de zonă aprobată în ceea ce privește SHV. Finlanda a înaintat, la momentul actual, un raport privind programul respectiv în conformitate cu cerințele stabilite de Decizia 2009/177/CE. În consecință, zonele vizate de programul respectiv ar trebui, prin urmare, să fie incluse pe lista din partea B a anexei I la decizia în cauză.
(6)
Germania a prezentat Comisiei un program multianual privind eradicarea bolii cauzate de virusul herpetic al crapului koi (KHV) în temeiul Deciziei 90/424/CEE. Programul în cauză a fost aprobat prin Decizia 2008/897/CE pentru perioada 1 ianuarie 2009-31 decembrie 2013. Programul în cauză respectă cerințele privind aprobarea stabilite de Decizia 2009/177/CE și, prin urmare, ar trebui să fie aprobat în conformitate cu articolul 44 alineatul (2) din Directiva 2006/88/CE. În consecință, zonele vizate de programul respectiv ar trebui să fie incluse în partea B a listei stabilite în anexa I la decizia în cauză.
(7)
Întregul teritoriu al Regatului Unit figurează în prezent în partea C a anexei I la Decizia 2009/177/CE ca fiind indemn de boală în conformitate cu Directiva 2006/88/CE în ceea ce privește anemia infecțioasă a somonului (AIS). Regatul Unit a notificat prezența AIS într-un compartiment declarat anterior indemn de boala respectivă. În consecință, rubrica pentru statul membru respectiv în ceea ce privește AIS ar trebui modificată în lista stabilită în partea C a anexei I la Decizia 2009/177/CE.
(8)
La momentul actual, Regatul Unit a prezentat spre aprobare un program de eradicare a AIS care trebuie aplicat în insulele Shetland de Sud-Vest. Programul în cauză respectă cerințele Deciziei 2009/177/CE. În consecință, programul respectiv ar trebui aprobat și insulele Shetland de Sud-Vest ar trebui să fie incluse în partea B a listei stabilite în anexa I la decizia în cauză.
(9)
Decizia 2003/634/CE a autorizat un program înaintat de Regatul Unit în vederea obținerii statutului de zonă autorizată în ceea ce privește SHV. În prezent, Regatul Unit a prezentat un raport privind programul în cauză în conformitate cu cerințele stabilite de Decizia 2009/177/CE în vederea obținerii statutului indemn de boală pentru zonele respective. Raportul în cauză respectă cerințele Deciziei 2009/177/CE. În consecință, zonele respective ar trebui să fie incluse în lista din partea C a anexei I la respectiva decizie.
(10)
În plus, întreaga zonă de coastă a Irlandei de Nord, cu excepția Lough Foyle, figurează, în prezent, în partea C a anexei I la Decizia 2009/177/CE ca fiind indemnă de boală în ceea ce privește infecția cu Bonamia ostreae. Regatul Unit a notificat recent prezența infecției cu Bonamia ostreae în Strangforth Lough în zona de coastă respectivă. Prin urmare, Strangforth Lough ar trebui exclus din teritoriul declarat indemn de boală în lista stabilită în partea C a anexei I la respectiva decizie.
(11)
Prin urmare, Decizia 2009/177/CE ar trebui modificată în consecință.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2009/177/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 14 decembrie 2009.